Document ID: 32013R0724

KOMISIJOS REGLAMENTAS (ES) Nr. 724/2013
2013 m. liepos 26 d.
kuriuo dėl keleto poliolių specifikacijų iš dalies keičiamas Reglamentas (ES) Nr. 231/2012
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 14 straipsnį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
2012 m. kovo 9 d. Komisijos reglamente (ES) Nr. 231/2012 (3) nustatytos maisto priedų, išvardytų Reglamento (EB) Nr. 1333/2008 II ir III prieduose, specifikacijos;
(2)
pagal Reglamento (EB) Nr. 1331/2008 3 straipsnio 1 dalyje nurodytą bendrą procedūrą šios specifikacijos gali būti atnaujintos Komisijos iniciatyva arba gavus prašymą;
(3)
2011 m. lapkričio 29 d. buvo pateiktas prašymas iš dalies pakeisti keleto poliolių specifikacijas, apie kurį vėliau pranešta valstybėms narėms;
(4)
Reglamente (ES) Nr. 231/2012 nustatytos manitolio (E 421 (i)) ir fermentacijos būdu gauto manitolio (E 421 (ii)) specifikacijos. Siekiant didesnio aiškumo ir nuoseklumo, šiuo metu leidžiamas maisto priedas „manitolis (E 421 (i))“ turėtų būti pervadintas į „manitolį, gautą hidrinimo būdu“ ir atitinkamai turėtų būti pakeista jo apibrėžtis. Todėl šio maisto priedo specifikacijos turėtų būti iš dalies pakeistos;
(5)
izomaltas (E 953) gaminamas dviejų etapų procese, kuriame cukrus pirmiausia pakeičiamas į izomaltuliozę ir po to hidrinamas. Kristalinė forma gaunama vėliau džiovinimo proceso metu. Buvo pateiktas prašymas į specifikacijas, nustatytas Reglamente (ES) Nr. 231/2012, įtraukti kitą izomalto formą - izomalto vandeninius tirpalus. Siūloma forma atitinka tas specifikacijas ir ją galima naudoti komerciniais tikslais. Naudodamos šią izomalto formą pramonės įmonės taupo sąnaudas ir laiką, todėl ja domisi, pavyzdžiui, konditerijos gaminių gamintojai. Taigi izomalto (E 953) aprašymas specifikacijose turėtų būti iš dalies pakeistas;
(6)
Reglamente (ES) Nr. 231/2012 pateiktose specifikacijose nurodyta, kad vienas iš poliolių grynumo kriterijų yra demineralizacijos arba mineralų likučių, vertinant chloridus, sulfatus ir (arba) sulfatinius pelenus, lygis. Tie patys polioliai naudojami kaip pagalbinės vaistų medžiagos ir Europos farmakopėjoje laidumas nurodytas kaip metodas poliolių demineralizacijos lygiui vertinti. Tokiu būdu triguba (chloridų, sulfatų ir (arba) sulfatinių pelenų) priemonė buvo pakeista viena priemone, kurią paprasčiau, ekonomiškiau naudoti ir kuri yra mažiau kenksminga aplinkai. Todėl turėtų būti iš dalies pakeistos maisto priedų sorbitolio (E 420 (i)), sorbitolio sirupo (E 420 (ii)), manitolio (E 421 (i)), manitolio, gauto fermentacijos būdu (E 421 (i)), izomalto (E 953), maltitolio (E 965 (i)), maltitolio sirupo (E 965 (ii)), ksilitolio (E 967) ir eritritolio (E 968) specifikacijos išbraukiant chloridų, sulfatų ir sulfatinių pelenų kriterijus ir pakeičiant juos vieninteliu kriterijumi - laidumu;
(7)
pagal Reglamento (EB) Nr. 1331/2008 3 straipsnio 2 dalį Komisija prašo Europos maisto saugos tarnybos pateikti nuomonę, siekdama atnaujinti Sąjungos maisto priedų sąrašą, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi susiję atnaujinimai nedaro poveikio žmonių sveikatai, nebūtina prašyti Europos maisto saugos tarnybos nuomonės;
(8)
todėl Reglamentas (ES) Nr. 231/2012 turėtų būti atitinkamai iš dalies pakeistas;
(9)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 231/2012 priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas valstybėse narėse.
Priimta Briuselyje 2013 m. liepos 26 d.

Labels: 0
3
17